b'\n_START_ARTICLE_\nDer von Suonegge\n_START_SECTION_\n\xc5\xbdivljenje\n_START_PARAGRAPH_\nVzdevek oziroma priimek Der von Sounegge po navadi prevajamo kot \xc5\xbdovne\xc5\xa1ki, kar bi pomenilo, da je pesnik pripadal rodbini, ki kasneje postane poznana z imenom Celjski grofje. Do nenavadne pisave z uo v strokovni literaturi je pri\xc5\xa1lo zato, ker je v rokopisu ta dvoglasnik zapisan s \xc4\x8drko u in kro\xc5\xbecem oz. \xc4\x8drko o nad njim. Navadno se to v moderni pisavi razre\xc5\xa1i v ou, vendar pa so v izvirnih avstrijskih rokopisih (od koder je bilo ime prevzeto za rokopis C) s tem znakom ozna\xc4\x8devali tudi glas uo. Zatorej bi bilo bolj prav, ko bi tega pesnika imenovali von Sounegge, kakor to \xc5\xa1e pi\xc5\xa1ejo starej\xc5\xa1i literarni zgodovinarji. Obi\xc4\x8dajno je mnenje, da gre za Konrada I. ali enega od njegovih sinov Konrada II., Ulrika I., Liutpolda ali Gebharda III. Vendar leta 1255 Gebharda III. najdemo kot zastopnika \xc5\xbdovne\xc5\xa1kih, saj naj bi bili njegovi bratje \xc5\xa1e mladoletni, torej so Konrad II., Liutpold III. in Ulrik I. manj verjetni kandidati. Tudi sicer je med vsemi kandidati najverjetneje prav Konrad I. istoveten z vite\xc5\xa1kim lirikom. Ta Konrad je namre\xc4\x8d res \xc5\xbeivel sredi 13. stoletja, poleg tega pa je \xc5\xbeivel tudi pravo vite\xc5\xa1ko \xc5\xbeivljenje- leta 1224 sta z bratom Litupoldom II. nastopila na vite\xc5\xa1kem turnirju v Bre\xc5\xbeah, ki ga je priredil potujo\xc4\x8di vitez in pesnik Ulrik Lichtensteinski. Kakorkoli \xc5\xbee- vzdevek oziroma priimek Der von Sounegge se morda sploh ne nana\xc5\xa1a na \xc5\xbdovne\xc5\xa1ke, ampak na lastnike koro\xc5\xa1kega gradu \xc5\xbdenek (Junek) v Podjuni. Ohranila se je tudi pesnikova podoba- na miniaturi je naslikan z grofovsko krono (!), lovskim rogom in psi, ki so \xc5\xbee ujeli be\xc5\xbee\xc4\x8dega jelena- na podobi pa je tudi nenavaden grb z vbo\xc4\x8denim \xc5\xa1tirikotom in tak grb ni zna\xc4\x8dilen za \xc5\xbdovne\xc5\xa1ke, verjetno je fantazijskega izvora.'